Strydros Afrika terug vir Blitsbokke | Netwerk24
Deur Marnus Kok 28 Mei 2019 11:16
Cecil Afrika sluit hom vandeesweek by die Blitsbokke aan, ’n jaar nadat hy die laaste keer vir die Suid-Afrikaanse sewesspan in aksie was.
Cecil Afrika word deur twee Keniane beetgekry tydens die sewestoernooi in Kaapstad in 2017. Foto: Getty Images
Die 31-jarige Afrika en Mfundo Ndhlovu is na Parys ontbied vir die laaste Wêreldreeks-sewestoernooi van die seisoen, wat die naweek beslis word.
Dít volg nadat Kurt-Lee Arendse (harsingskudding) en Stedman Gans (hand) die afgelope naweek in Londen beseer is.
Afrika het tydens die toernooi in Londen, in 2018, ’n dyspierbesering opgedoen, wat hom lank op die krukkelys gehou het.
Afrika, wat in 2011 Wêreldrugby se Sewesspeler van die Jaar was, is ’n spelskepper soos min en word as een van die voorste sewespelers ter wêreld gereken. Sy 1 430 punte in 318 wedstryde is die sesde meeste in die geskiedenis van die reeks.
Ndhlovu word as een van die nuwe geslag sterre beskou en sal die eerste keer sedert Maart weer in aksie wees, nadat hy ’n polsgewrig-besering in Las Vegas opgedoen het.
Neil Powell, Blitsbokke se afrigter, sê ten spyte van die verlies van die twee beseerdes, is hy bly dat Afrika-hulle hul by die span aansluit.
“Hulle (Arendse en Gans) is albei ons senters, wat dit so bietjie moeilik maak. Maar Cecil is ’n lekker ervare speler en dit is altyd lekker om hom in die span te hê.
“En dan Mfundo, hy het al gewys dat hy op dié vlak kan speel, maar hy het ook die afgelope jaar baie met beserings gesukkel.
“Dit is nou omtrent presies ’n jaar gelede sedert Cecil gespeel het. Hy het baie hard gewerk om terug te kom. Hy het die laaste paar dae baie goed geoefen en ek dink hy sal op en van die veld af ’n bydrae maak. Dit is goed dat hy terug is,” sê Powell.
* Powell sal eers Vrydag sy groep finaliseer. Philip Snyman was die plaasvervanger in Londen, maar het speelkans Sondag gekry en die span op die veld gelei teen Nieu-Seeland.
Dat Powell twee agterspelers (Afrika en Ndhlovu) ingebring het en nie vir Werner Kok agtertoe geskuif het nie, laat die vermoede ontstaan dat Snyman weer die plaasvervanger gaan wees.
Meer oor: Cecil Afrika | Kurt-Lee Arendse | Sewesrugby | Sewesreeks | Blitsbokke